b'\n_START_ARTICLE_\nTasasuuntaaja\n_START_PARAGRAPH_\nTasasuuntaaja on laite, joka muuttaa vaihtovirran (sykkiv\xc3\xa4ksi) tasavirraksi. Sykkimist\xc3\xa4 voidaan v\xc3\xa4hent\xc3\xa4\xc3\xa4 kondensaattorin ja/tai kelan avulla. Nykyaikaisissa elektroniikkalaitteissa tasasuuntaaminen toteutetaan l\xc3\xa4hes poikkeuksetta diodeilla. Tasasuuntauskytkenn\xc3\xa4t voidaan jakaa puoli- ja kokoaaltotasasuuntauskytkent\xc3\xb6ihin. Kokoaaltotasasuuntaaja hy\xc3\xb6dynt\xc3\xa4\xc3\xa4 vaihtoj\xc3\xa4nnitteen molemmat puolijaksot, puoliaaltotasasuuntaaja vain toisen._NEWLINE_Tasasuuntaamisen yleisin sovelluskohde on elektroniikkalaitteiden verkkolaitteessa vaihtoj\xc3\xa4nnitteen muuttaminen tasaj\xc3\xa4nnitteeksi. Lineaarisessa tehol\xc3\xa4hteess\xc3\xa4 tasasuuntaus tehd\xc3\xa4\xc3\xa4n muuntajan j\xc3\xa4lkeen, hakkuritehol\xc3\xa4hteess\xc3\xa4 tasasuuntausta tarvitaan sek\xc3\xa4 verkkoj\xc3\xa4nniteosassa ett\xc3\xa4 pienj\xc3\xa4nniteosassa.\n_START_SECTION_\nHistoria\n_START_PARAGRAPH_\nPuoli vuosisataa sitten k\xc3\xa4ytt\xc3\xb6j\xc3\xa4nnitteen tasasuuntaus esimerkiksi radiovastaanottimissa toteutettiin seleenitasasuuntaajalla. Tehosovelluksissa k\xc3\xa4ytettiin elohopeatasasuuntaajaa. Nyky\xc3\xa4\xc3\xa4n tasasuuntauksessa k\xc3\xa4ytet\xc3\xa4\xc3\xa4n piidiodeja tai Schottky-diodeja.\n_START_SECTION_\nPuoliaaltotasasuuntaus\n_START_PARAGRAPH_\nYksinkertaisin tasasuuntaaja on puoliaaltotasasuuntaaja, joka voidaan rakentaa yksitt\xc3\xa4isest\xc3\xa4 diodista, j\xc3\xa4nnitel\xc3\xa4hteest\xc3\xa4 sek\xc3\xa4 kuormasta. S\xc3\xa4hk\xc3\xb6virta p\xc3\xa4\xc3\xa4see kulkemaan diodin l\xc3\xa4pi vain toiseen suuntaan. Piirin huono puoli on, ett\xc3\xa4 se voi hy\xc3\xb6dynt\xc3\xa4\xc3\xa4 vaihtovirrasta vain joka toisen pulssin.\n_START_SECTION_\nKokoaaltotasasuuntaus\n_START_PARAGRAPH_\nKokoaaltotasasuuntaus voidaan toteuttaa nelj\xc3\xa4n diodin diodisillalla:_NEWLINE_Virta kulkee aina kahden diodin l\xc3\xa4pi kerrallaan. Nelj\xc3\xa4n diodin siltoja on saatavana valmiiksi paketoituna komponentteina. T\xc3\xa4t\xc3\xa4 kytkent\xc3\xa4\xc3\xa4 kutsutaan my\xc3\xb6s Graetz-kytkenn\xc3\xa4ksi._NEWLINE_Mik\xc3\xa4li k\xc3\xa4ytett\xc3\xa4viss\xc3\xa4 on keskiulosotolla varustettu muuntaja, voidaan kokoaaltotasasuuntaus toteuttaa my\xc3\xb6s kahdella diodilla:_NEWLINE_Kytkenn\xc3\xa4n etuna on pienempi j\xc3\xa4nniteh\xc3\xa4vi\xc3\xb6 nelj\xc3\xa4n diodin siltaan verrattuna.\n_START_SECTION_\nTarkka tasasuuntaaja\n_START_PARAGRAPH_\nTavallisessa tehol\xc3\xa4hdek\xc3\xa4ytt\xc3\xb6\xc3\xb6n tarkoitetussa tasasuuntaajassa osa j\xc3\xa4nnitteest\xc3\xa4 h\xc3\xa4vi\xc3\xa4\xc3\xa4 diodi(e)n kynnysj\xc3\xa4nnitteeseen. Mittaussovelluksia varten voidaan diodin ja operaatiovahvistimen avulla toteuttaa my\xc3\xb6s tarkempi kytkent\xc3\xa4, jolla ei ole diodin kynnysj\xc3\xa4nnitteen aiheuttamaa h\xc3\xa4vi\xc3\xb6t\xc3\xa4, kuten tavanomaisilla tasasuuntauskytkenn\xc3\xb6ill\xc3\xa4.'